Սակայն Արցախի դե յուրե յուրացումը մեր ընդամենը մեկ, բայց ոչ միակ ռազմավարական նպատակն է: Մենք հարյուրամյակներ տևած թուրքական դաժան գաղութացման և այն եզրափակած Ցեղասպանության հետևանքով կորցրել ենք մեր Հայրենիքի 9/10 մասը և մեր միլիոնավոր հայրենակիցներին, իսկ ողջ մնացածները ցրվել են աշխարհով մեկ և զրկվել իրենց Հայրենիքում ապրելու հնարավորությունից: Ուստի հայկական պետությունը պարտավոր է նաև վերականգնել մեր կորսված Հայրենիքի ու մեր հայրենակիցների անօտարելի իրավունքները: Տեղին է հիշատակել նաև գերեվարված ու հայաթափված Նախիջևանի վերահայացման, ինչպես նաև առ այսօր հայությանը հաշվետու այլ պետությունների կողմից մեր անօտարելի իրավունքների վերականգնման անհրաժեշտության մասին: